Boer, buitelanders vas oor renosterhoringArgieffoto Vyf mense is in Mpumalanga vasgetrek vir die besit en verkoop van renosterhoring. Kapt. Lucy Sekgotodi, woordvoerder van die Valke, het gesê lede van die Mpumalanga Valke het inligting oor verdagtes wat glo renosterhoring by ŉ boer in die omgewing aangekoop het opgevolg. Die verdagtes se wit Lexus-voertuig is deur die Valke en die honde-eenheid voorgekeer en die horing van ŉ witrenoster is vasgemaak aan die onderplaat van die voertuig aangetref. “Yansen Fenc en die 32-jarige Liu Li Hong is vasgetrek. Daar is ook ŉ glaspyp en Mandrax ter waarde van R24 000 in ŉ sneesdoekiehouer in hul besit gevind,” het Sekgotodi gesê. Opvolgoperasies het tot die inhegtenisneming van nog drie verdagtes gelei: Jozeph Albertus du Plessis (71) en sy vrou, Susanna Johanna Du Plessis (55), wat vasgetrek is in Bainsvlei in Bloemfontein asook Deon Cornelius (46) by wie Fenc en Hong glo die horing gekoop het. Cornelius is ŉ wildboer in die Middelburg-omgewing. “Cornelius het ŉ permit gehad om die horings te besit, maar nie om dit te verkoop nie.” Die verdagtes het reeds in die hof verskyn. Fenc is op R50 000 borgtog vrygelaat, maar is in huisarres geplaas. Du Plessis sowel as Cornelius is elk op R1 000 borgtog vrygelaat. Hong bly in aanhouding omdat sy nie enige reisdokumente kon aanbied om te bewys dat sy wettig in die land is nie. “Die Valke het tydens opvolgondersoeke olifantivoor in Hong se kamer in Mabopane in Pretoria aangetref. Sy sal gevolglik ook teregstaan op aanklagte van die onwettige besit van ivoor.” Die saak is tot 25 Januarie uitgestel wanneer die verdagtes na verwagting sal pleit.